TWZ ผนึก “เอเอ ไบโอ” เปิดตัวสารสกัด “กัญชง” ละลายน้ำ-อาหาร ตั้งเป้ายอดขายปีนี้ 50 ลบ.
TWZ ผนึก “เอเอ ไบโอ” เปิดตัวสารสกัด Water Base Full Spectrum nanoCBD โมเลกุลนาโน พร้อมละลายน้ำ-อาหาร เดินเครื่องเจาะตลาดส่งออก ตั้งเป้ายอดขายปีนี้ 50 ลบ.
TWZ ผนึก “เอเอ ไบโอ” เปิดตัวสารสกัด Water Base Full Spectrum nanoCBD โมเลกุลนาโน พร้อมละลายน้ำ-อาหาร ตั้งเป้ายอดขายปีนี้ 50 ลบ.
11 ก.ค. 2565

นายธีรยศ สุทธิสำแดง ประธานเจ้าหน้าที่บริหาร บริษัท ทีดับบลิวแซด คอร์ปอเรชั่น จำกัด (มหาชน) หรือ TWZ เปิดเผยว่า TWZ ประสบความสำเร็จจากการวิจัยและพัฒนาผลิตภัณฑ์สารตั้งต้นจากกัญชงที่มีขนาดโมเลกุลระดับนาโน ที่สามารถละลายในอาหารและเครื่องดื่มที่มีน้ำเป็นส่วนประกอบหลัก (Water Base Beverage) ที่มีชื่อเรียกว่า Water Soluble Full spectrum nanoCBD (Food grade) โดยการพัฒนาดังกล่าวเกิดขึ้นภายใต้ความร่วมมือกับ บริษัท เอเอ ไบโอ จำกัด ซึ่งเป็นผู้เชี่ยวชาญที่บุกเบิกงานด้านการปลูกและสกัดสารสำคัญจากกัญชงจากต่างประเทศ
“ปัจจุบันเรามีโรงสกัดที่สามารถสกัดน้ำมันกัญชงชนิด Full Spectrum CBD, Board Spectrum CBD และ Crystalized CBD (CBD Isolate) ด้วยกำลังการผลิต 150 กิโลกรัมต่อวัน และสามารถเพิ่มกำลังการผลิตได้ถึง 250 กิโลกรัมต่อวัน ซึ่งสามารถผลิตน้ำมัน CBD full spectrum เดือนละ 250 กิโลกรัม และผลิต CBD Isolate เดือนละ 200 กิโลกรัม แต่โจทย์ที่ท้าทายอยู่ที่การนำสารสกัดไปแปรรูปให้เป็นผลิตภัณฑ์ต่างๆ ที่สามารถบริโภคแล้วเหมาะสมต่อร่างกาย และร่างกายสามารถนำไปใช้ได้ครบถ้วน (Bioavailability) โดยไม่เกิดการสูญเสียหรือมีสิ่งตกค้างในร่างกาย วัตถุประสงค์เพื่อมุ่งหวังสรรพคุณหรือผลต่อสุขภาพ เช่น ต้านการอักเสบ รวมถึงช่วยให้นอนหลับผ่อนคลาย ทำให้เราเดินหน้าวิจัยและพัฒนาจนสามารถผลิต Water Soluble Full spectrum nanoCBD (Food grade) ได้สำเร็จ” นายธีรยศกล่าว
สำหรับสารสกัดจากกัญชง Water Soluble Full spectrum nanoCBD เป็นสาร CBD ที่มีขนาดโมเลกุลเล็กมาก ระดับนาโนเมตร สามารถซึมเข้าสู่ร่างกายและถูกนำไปใช้ได้หมด (high active rate of bioavailability) จึงไม่ต้องเติมในปริมาณที่มาก (over CBD dosage) และเป็นสารละลาย (water base) ในน้ำและอาหารได้ทันที มีคุณสมบัติใส ไม่มีสี โดยไม่ได้ลดคุณภาพของผลิตภัณฑ์หรือทำให้เปลี่ยนแปลงไปแต่อย่างใด
โดยปัจจุบันโรงงานผู้ผลิตเครื่องดื่มทั่วโลก ทั้งอัดแก๊สและไม่อัดแก๊สที่มีน้ำเป็นส่วนประกอบหลัก มีความสนใจเป็นอย่างมากในการนำ Water Soluble Full Spectrum nanoCBD ไปผสมในเครื่องดื่มแบบบรรจุขวดและกระป๋อง CBD ซึ่งเป็นเครื่องดื่มช่วยลดความวิตกกังวล ช่วยเพิ่มความรู้สึกผ่อนคลาย ช่วยลดความปวดเมื่อยและการอักเสบของร่างกาย และมีเครื่องดื่มบางชนิดที่ช่วยเรื่องการนอนหลับ รวมถึงแก้อาการปวดกล้ามเนื้อเรื้อรัง ทำให้ TWZ มีเป้าหมายชัดเจนในการเจาะกลุ่มลูกค้า โดยการส่งออกไปต่างประเทศ ส่วนการทำตลาดในประเทศนั้น จะเน้นไปยังอุตสาหกรรมต่างๆ ที่มีความต้องการใช้ในผลิตภัณฑ์ ซึ่งการรับรู้รายได้จากการขายจะสามารถรับรู้ได้ทันที โดย TWZ ตั้งเป้าหมายรายได้จากการขายในปีนี้ไว้ที่ 50 ล้านบาท
ทั้งนี้ TWZ จะจำหน่ายสารสกัดจากกัญชง Water Soluble Full Spectrum nanoCBD ในรูปแบบของเหลวบรรจุภาชนะ พลาสติคปิดสนิทขนาด 1, 5 และ 20 กิโลกรัมสำหรับโรงงานขนาดใหญ่ ของเหลวบรรจุในหลอดแคปซูล ขนาด 5 มิลลิกรัม และ 20 มิลลิกรัม สำหรับเครื่องดื่มขนาดไม่เกิน 500 cc ต่อ 1 แคปซูล ส่วนสารสกัดที่มีความเข้มข้นสูง (High concentrate Full spectrum nanoCBD water soluble tincture) จะบรรจุขวดสำหรับหยด ขนาด 10 มิลลิลิตร และ 30 มิลลิลิตร
“เรามีความได้เปรียบในการแข่งขัน จากการที่เรามีแปลงปลูกกัญชงสายพันธุ์ที่นำเข้าเอง มีโรงงานผลิตน้ำมันกัญชง Full spectrum CBD oil กำลังการผลิต 250 กิโลกรัมต่อเดือน และผลิตสารสกัดกัญชง water soluble nanoCBD กำลังการผลิต 13,750 กิโลกรัมต่อเดือน โดยเราเลือกใช้เกรด CBD Full Spectrum ที่มีองค์ประกอบของสารสำคัญที่ผลิตจากช่อดอกกัญชง (Plant Active Compound) เพื่อการเสริมฤทธิ์ที่สมบูรณ์ ซึ่งประกอบด้วยสารที่มีประโยชน์ต่อร่างกาย โดยมีค่า THC &lt; 0.2% ขณะเดียวกัน เรายังมีแผนสำรองในการปลูกกัญชงบนพื้นที่ 1,000 ไร่ในลักษณะคู่สัญญา (Contract Farming) เพื่อเป็นหลักประกันในการส่งมอบสินค้าได้ตามเป้าหมายอีกด้วย” นายธีรยศ กล่าว